DÔVODOVÁ SPRÁVA

A. Všeobecná časť

	Ministerstvo cestovného ruchu a športu Slovenskej republiky predkladá návrh vyhlášky, 
ktorou sa ustanovujú podrobnosti o štruktúre a vedení registra jednotiek pre poskytovanie služieb krátkodobého prenájmu ubytovania, spôsobe a formáte zápisu údajov do registra, typoch jednotiek a o poskytovaní údajov z registra (ďalej len „návrh vyhlášky“). 

	Predkladaným návrhom vyhlášky sa vykonáva splnomocňovacie ustanovenie § 13 zákona č. 133/2026 Z. z. o registri jednotiek pre poskytovanie služieb krátkodobého prenájmu ubytovania a o doplnení zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov (ďalej len „zákon“).

	Predmetom návrhu vyhlášky je ustanovenie podrobnosti o štruktúre a vedení registra jednotiek pre poskytovanie služieb krátkodobého prenájmu ubytovania, o spôsobe a formáte zápisu údajov do registra, o typoch jednotiek a o poskytovaní údajov z registra. Vyhláška upravuje technické, organizačné a procesné aspekty fungovania registra vrátane elektronickej registrácie hostiteľov, vedenia údajov o jednotkách, prideľovania registračných čísiel a komunikácie medzi registrom, hostiteľmi, online platformami a oprávnenými orgánmi verejnej moci.

Register sa vedie v elektronickej podobe a tvorí ho databáza hostiteľov a databáza jednotiek. Návrh vyhlášky upravuje spôsob získavania údajov prostredníctvom integrácie registra s informačnými systémami verejnej správy, podmienky vytvárania a správy používateľských účtov hostiteľov, prideľovanie a evidenciu registračných čísiel jednotiek a systém elektronických notifikácií. 

Vyhláška ďalej upravuje druhy elektronických formulárov určených na zápis, zmenu a výmaz údajov v registri, pravidlá zaznamenávania vykonaných úkonov a vymedzuje jednotlivé typy jednotiek určených na poskytovanie služieb krátkodobého prenájmu ubytovania. Súčasťou návrhu je aj úprava podrobností o poskytovaní údajov z registra verejnosti a oprávneným orgánom verejnej moci pri súčasnom zabezpečení ochrany osobných údajov.

[bookmark: _Hlk200980443]Návrh vyhlášky nepredpokladá vplyvy na rozpočet verejnej správy, vplyvy na limit verejných výdavkov, sociálne vplyvy, vplyvy na manželstvo, rodičovstvo, rodinu, vplyvy na informatizáciu spoločnosti, vplyvy na podnikateľské prostredie, vplyvy na životné prostredie ani vplyvy na služby verejnej správy pre občana.

	Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi a s ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

	Návrh vyhlášky nie je predmetom vnútrokomunitárneho pripomienkového konania.


